Buka nngwe e e buang ka bothata jono e umaka dilo di le dintsi tse di dirang gore batho ba tlhoke magae kwa Poland. Dingwe tsa tsone ke go latlhegelwa ke tiro, go nna le dikoloto le mathata a lelapa. Ga go na matlo a a lekaneng a batsofe, batho ba ba golafetseng le ba ba tshwaeditsweng ke HIV, ba ka nnang mo go one. Batho ba le bantsi ba ba se nang magae ba lwala mo tlhaloganyong le mo mmeleng kgotsa ba na le bothata jwa go tshwakgolwa segolobogolo ke bojalwa. Bontsi jwa basadi ba ba se nang magae ke ba ba tlogetseng banna ba bone kgotsa ba ba tshabileng kwa gae kgotsa ba banna ba bone ba ba lelekileng kwa gae, kgotsa ke ba ba kileng ba tshela botshelo jwa go nna diaka mo mebileng. Go lebega e kete mongwe le mongwe wa bone o na le sengwe se se botlhoko se se mo diragaletseng se se dirileng gore a feleletse a se na legae.